GRANDจบดีลซื้อROH!”สตาร์วูดฯ”โยนบิ๊กล็อตเกลี้ยง-รับโอนหุ้นจากTHAI จ่อเปิดเทนเดอร์3พ.ค.นี้
GRAND จบดีลซื้อ ROH "สตาร์วูดฯ" โยนบิ๊กล็อตเกลี้ยงพอร์ต 41.25 ล้านหุ้น คิดเป็น 44% ในราคา 35 บ./หุ้น-รับโอนหุ้นจาก THAI ครบ 22.50 ล้านหุ้น จ่อเปิดโต๊ะทำเทนเดอร์ฯ ที่เหลืออีก 32% ในราคา 41 บ./หุ้น 3 พ.ค.นี้
25 เม.ย. 2561

สืบเนื่องจากบริษัท แกรนด์ แอสเสท โฮเทลส์ แอนด์ พรอพเพอร์ตี้ จำกัด (มหาชน) หรือ GRAND ระบุว่า ที่ประชุมคณะกรรมการบริษัทครั้งที่ 5/2560 และ 6/2560 อนุมัติการเข้าลงทุนในหุ้นสามัญของบริษัท โรงแรมรอยัล ออคิด (ประเทศไทย) จำกัด (มหาชน) หรือ ROH
โดยเป็นการซื้อจากบริษัท สตาร์วูด โฮเต็ล (ประเทศไทย) จำกัด จำนวน 44% ในราคาหุ้นละ 35 บาท รวมเป็นเงินทั้งสิ้น 1.44 พันล้านบาท และซื้อจาก THAI จำนวน 24% ที่ราคาหุ้นละ 41 บาท รวมเป็นเงิน 922.50 ล้านบาท
ทั้งนี้เมื่อวันที่ 23 เม.ย.61 GRAND ยื่นแบบได้ประกาศเจตนาในการเข้าถือหลักทรัพย์ ROH เพื่อครอบงำกิจการเสนอซื้อหลักทรัพย์ทั้งหมดของ ROH จำนวน 22,999,765 หุ้น คิดเป็น 32% ในราคาหุ้นละ 41 บาท คาดว่าจะสามารถยื่นคำเสนอซื้ออย่างเป็นทางการได้ในวันที่ 3 พ.ค.61
ขณะที่วันนี้ THAI ได้เปิดเผยผ่านตลาดหลักทรัพย์ฯ ว่า บริษัทได้ทำการโอนหุ้นของ ROH จำนวน 22,500,000 หุ้น หรือคิดเป็นสัดส่วน 24% ให้กับ GRAND ครบถ้วนแล้วเมื่อวันที่ 23 เม.ย.61 ที่ผ่านมา
ล่าสุดมีรายการสรุปซื้อขายกระดานรายใหญ่ (Big lot) ของภาคเช้าของหุ้น ROH จำนวน 1 รายการ ปริมาณ 41,250,235 หุ้น หรือคิดเป็น 44% มูลค่ารวม 1.44 พันล้านบาท ราคาเฉลี่ย 35 บาทต่อหุ้น ซึ่งเป็นราคาต่ำกว่ากระดานซื้อขาย
โดยราคาหุ้น ROH ปิดตลาดเช้าอยู่ที่ 41 บาท บวก 0.50 บาท หรือ 1.23% ราคาสูงสุดที่ 41 บาท ราคาต่ำสุดที่ 40.75 บาท มูลค่าซื้อขายที่ 1.44 พันล้านบาท
ดังนั้น “ข่าวหุ้นธุรกิจออนไลน์” จึงมองว่ารายการซื้อขายหุ้นดังกล่าวมีโอกาสเป็นการทำรายการขายหุ้น ROH ของ บริษัท สตาร์วูด โฮเต็ล (ประเทศไทย) จำกัด ให้แก่ GRAND
โครงสร้างผู้ถือหุ้นรายใหญ่ของ ROH ล่าสุด ณ วันที่ 23/03/2561
ที่มา : ตลท.